

**Συνάντηση στον ΚΟΑ με τους Επίλεκτους Αθλητές και**

**την Διοίκηση του Λόχου Αθλητών και του ΑΣΑΕΦ**

Ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης υποδέχτηκε στον ΚΟΑ τους Επίλεκτους Αθλητές και την Διοίκηση του Λόχου Αθλητών και του ΑΣΑΕΦ το πρωί της Πέμπτης 4 Αυγούστου.

Σε μία σεμνή τελετή που έγινε στην αίθουσα εκδηλώσεων του Οργανισμού ο Πρόεδρος του ΚΟΑ Ανδρέας Μιχαηλίδης και η Γενική Διευθύντρια Μαίρη Χαραλάμπους Παπαμιλτιάδη συνάντησαν τους Επίλεκτους Αθλητές της Ειδικής Ομάδας 2021Β ΕΣΣΟ και της 2022Β ΕΣΣΟ και είχαν την ευκαιρία να μιλήσουν για όλα τα θέματα που τους απασχολούν.

Ο Πρόεδρος του ΚΟΑ καλωσόρισε τους νεοσυλλέκτους, ενώ απονεμήθηκαν αναμνηστικές πλακέτες σε όσους απολύονται. Αξίζει να σημειωθεί πως ανταποκρίθηκαν στο κάλεσμα του Οργανισμού και παρευρέθηκαν στα γραφεία του ΚΟΑ οι Επίλεκτοι Αθλητές από όλες τις πόλεις της Κύπρου.

«Είστε παράδειγμα προς μίμηση, γιατί στέλνετε το μήνυμα ότι στρατός και αθλητισμός μπορούν να συνδυαστούν. Εμείς στον ΚΟΑ είμαστε πάντα στο πλευρό σας και σας επισκεπτόμαστε συχνά, γιατί σας αισθανόμαστε δικά μας παιδιά», ήταν μερικά από τα λόγια του Ανδρέα Μιχαηλίδη προς τους παρευρισκομένους.

Ο Πρόεδρος του ΚΟΑ μίλησε για την αξία του αθλητισμού και έφερε ως παράδειγμα τις επιτυχίες της Ενόργανης Γυμναστικής στους Κοινοπολιτειακούς Αγώνες που διεξάγονται αυτές τις μέρες στο Μπέρμιγχαμ, θυμίζοντας ότι πρόσφατα ο Οργανισμός εγκαινίασε το Πρότυπο Αθλητικό Κέντρο Ενόργανης Γυμναστικής στη Λάρνακα. Αναφέρθηκε επίσης στο Πρωτόκολλο «που δίνει ευκαιρίες στους στρατεύσιμους για να αθληθούν», τονίζοντας ότι θα πρέπει να το αξιοποιήσουν για να μπορούν να συνδυάζουν τη στρατιωτική τους θητεία με τις αγωνιστικές υποχρεώσεις τους.

Ο προϊστάμενος του αγωνιστικού αθλητισμού στον ΚΟΑ Πάρις Αβρααμίδης συντόνισε τη συνάντηση, στην οποία παρευρέθηκαν η Λοχαγός Πεζικού Παναγιώτα Τσιάουκκα εκ μέρους του ΓΕΕΦ και ο Ταγματάρχης Χριστόφορος Χριστοφόρου εκ μέρους του ΑΣΑΕΦ.